Engeland wil afsonderingsmaatreëls eersdaags ophefBoris Johnson. (Foto: Matt Dunham/AP) Die Britse premier Boris Johnson het Maandag gesê sy regering beoog om die meeste van Engeland se afsonderingsregulasies later vandeesmaand op te hef. Dit sluit in die dra van gesigmaskers en die streng handhawing van sosiale afstand vanaf 19 Julie. Hoewel die koronavirus nog geensins in Engeland gewyk het nie, word ’n beroep nou op Britte gedoen om verantwoordelikheid vir hulself en hul geliefdes te neem. Die beoogde verslapping van afsonderingsregulasies kom te midde van kundiges in Israel se kommer dat die Pfizer/BioNTech-entstof minder effektief is teen die hoog aansteeklike Delta-variant. Johnson was verlede maand verplig om sy planne vir die ophef van afsonderingsregulasies op 21 Junie uit te stel weens ŉ toename in gevalle van die Delta-variant. Die variant is in dié stadium hoofsaaklik verantwoordelik vir alle Britse Covid-19-gevalle. ’n Groot aantal Britte is egter reeds teen Covid-19 ingeënt wat minder hospitaliserings en sterftes tot gevolg gehad het. Ongeveer 86 % van volwassenes in die Verenigde Koninkryk (VK) het reeds hul eerste dosis van die entstof ontvang en 63% is al ten volle ingeënt. “Hierdie pandemie is nog lank nie verby nie,” het Johnson wel gewaarsku. “Dit sal beslis nie teen die 19de [Julie] verby wees nie. Ons moet ons ongelukkig versoen met meer sterftes weens Covid.” Volgens Johnson beteken die doeltreffendheid van die VK se inentingsveldtog wel dat sy regering kan voortgaan met die verslapping van afsonderingsregulasies. “Ons gaan wegbeweeg van wetlike beperkings en mense toelaat om hul eie ingeligte besluite te neem,” het die premier gesê. Die verslapte afsonderingsregulasies is slegs op Engeland van toepassing terwyl beperkings in Skotland, Wallis en Noord-Ierland stelselmatig en stadig opgehef sal word. Nie almal is opgewonde oor Johnson se planne nie. Chris Whitty, aan die hoof van Engeland se mediese dienste, het gesê dat hy steeds ŉ masker binnenshuis en in die openbaar gaan dra. Die leier van die Arbeidersparty, Keir Starmer, het intussen die besluit as “roekeloos” bestempel. Delta-variant Kundiges in Israel het Maandag hul kommer uitgespreek dat die Pfizer/BioNTech-entstof minder doeltreffend is in die voorkoming van ligte infeksies te midde van die Delta-variant. Die Israelse departement van gesondheid het Maandag gesê ontledings dui daarop dat die doeltreffendheid van die entstof tot 64% gedaal het in die tyd wat die Delta-variant deur dié land versprei het. Volgens die departement is die entstof wel steeds 93% doeltreffend om ernstige Covid-19-siektes en hospitaliserings te verminder.